Fredag kom det frem, at Hjørring Kaserne mister 82 ansatte. Det sker selvom, der sidder tre nordjyder i Folketingets Forsvarsudvalg - Lene Espersen (Kons.), Karsten Lauritzen (Venstre) og Bjarne Laustsen (Soc.Dem.). - Det her ligner, det det er. De nordjyske Christiansborg-politikere har fralagt sig al ansvar. Det virker som om, deres mening gælder mindre og mindre over i København, siger Arne Boelt (Soc.Dem.) til TV2/Nord og fortsætter: - Selvfølgelig går det udover Nordjylland, når de folkevalgte ikke vil kæmpe for regionen. Det er jo klart, at når de giver ansvaret videre til embedsmændene, der sidder i København, så bliver København højest prioriteret. Kritikken er dog helt fejlrettet, hvis man spørger Folketingets politikere. - Det handler ikke om forsvarsudvalget for vi er slet ikke blevet spurgt i den her sag. Det er Arne Boelts partifælle Forsvarsministeren, der har bestemt, at beslutningen skal tages af embedsmændene, så vi har ikke kunne gjort mere, siger Karsten Lauritzen (Venstre), der er valg i Hjørring-kredsen. - Det er aldrig meningen, at politikerne vælger, hvor og hvem der skal fyres. Vi skal spare og derfor har Forsvaret selv valgt, hvor der kan spares. Så det handler ikke om københavneri, som Arne Boelt antyder, siger folketingspolitiker Bjarne Laustsen (Soc.Dem.) til TV2/Nord. At politikerne undviger deres ansvar, undrer ikke Hjørrings borgmester. - Jeg er ikke i tvivl om, at de alle sammen vil give aben videre, og sige det ikke er deres ansvar. Men det var altså ikke sket i lokalpolitik, for her står man ved sine beslutninger, siger Arne Boelt.

Referat:
Hjørring Kommunes borgmester Arne Boelt er dybt utilfreds med hans politiske kollegaer på Christiansborg, som han beskylder for ikke at kæmpe nok for Nordjylland.